১৯৪৮ সালের ভাষা আন্দোলন শেরপুরে তেমন জোরালো প্রভাব ফেলেনি। তবে শহরের স্কুলগুলোতে ছাত্ররা উর্দুকে রাষ্ট্রভাষা করার সিদ্ধান্তের প্রতিবাদে দুই বা তিন দিন ক্লাস বর্জন করে। কমিউনিস্ট নেতা হারু পাল ছাত্রদের সঙ্গে এসব বিষয় নিয়ে বৈঠক করতেন। হেমন্ত ভট্টাচার্য ও রবি নিয়োগী তাদের বিভিন্নভাবে অনুপ্রেরণা দিতেন। ভাষা আন্দোলন শেরপুরে দানা বাঁধে ১৯৫২ সালের ২১ ফেব্রুয়ারিতে ঢাকায় ছাত্র মিছিলে গুলির প্রতিবাদে। অবশ্য বাংলা ভাষার দাবিতে ফেব্রুয়ারির ১৮ তারিখ থেকেই ছাত্রদের মিছিল, জনসমাবেশ ও ধর্মঘট চলতে থাকে। এই সব কর্মকা-ের নেতৃত্বে ছিলেন তরুণদের মধ্যে হাবিবুর রহমান, নিজামউদ্দিন আহমদ, আবুল কাশেম, আব্দুর রশীদ, আহসান উল্লাহ, সৈয়দ আবদুস সোবহান, সৈয়দ আব্দুল হান্নান প্রমুখ। তাঁরা ছাত্রদের সমবেত করে বিভিন্ন জ্বালাময়ী ভাষণ দিয়ে উদ্বুদ্ধ করতেন। তাদেরকে রাজনৈতিক পরামর্শ ও সহায়তা দিতেন যুবলীগের কেন্দ্রীয় কমিটির সদস্য ও শেরপুর থানা যুবলীগের সভাপতি খন্দকার মজিবুর রহমান, আওয়ামী মুসলিম লীগের নূর মোহাম্মদ উকিল ও সাধারণ সম্পাদক আনিসুর রহমান। শেরপুরের জি.কে.পি.এম. ইনিস্টিটিউট, ভিক্টোরিয়া একাডেমী, শেরপুর মাদ্রাসা ও কায়দে আজম মোহাম্মদ আলী জিন্নাহ গার্লস হাই স্কুলের ছাত্রছাত্রীরা ১৯৫২ সালের ভাষা আন্দোলনে অংশ নেয়। ডা.আনোয়ারুল ইসলাম ডিম, খন্দকার নুরুল হক, আহমেদ সালেহ, অরুণ বক্সী, অমিত বক্সী, চিত্ত বক্সী, সিরাজুল হক, শওকত জাহান লুদু মিয়া, আব্দুল হারুন, সাদেকুর রহমান, শফি উদ্দিন, নাসির উদ্দিন, মহসিন আলী, শামসুল হুদা, হিরা মিয়া, জাহানারা বেগম, টিপু সিং, মোহাম্মদ ইউসুফ (মাদ্রাসার ছাত্র), কলিম উদ্দিন এই আন্দোলনে সক্রিয়ভাবে যুক্ত ছিলেন।